ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Ειδική Διοικητική Περιφέρεια του Μακάο: τρίτη ετήσια έκθεση - 2002

ΠΙΝΑΚΑΣ ΠΕΡΙΕΧΟΜΕΝΩΝ

1. εισαγωγη

2. εφαρμογη τησ αρχησ "μια χωρα, δυο συστηματα".

3. νομικεσ και διοικητικεσ εξελιξεισ

4. ελευθερωση του κλαδου τυχερων παιχνιδιων

5. η οικονομικη κατασταση

6. σχεσεισ εε-μακαο

7. συμπερασμα

1. εισαγωγη

Η Ευρωπαϊκή Επιτροπή συνεχίζει να επιβλέπει την εφαρμογή της αρχής "μία χώρα, δύο συστήματα" στην Ειδική Διοικητική Περιφέρεια του Μακάο της Λαϊκής Δημοκρατίας της Κίνας και, ως εκ τούτου, παρακολούθησε με αληθινό ενδιαφέρον τις εξελίξεις στην ΕΔΠ του Μακάο. Όπως και στις δύο προηγούμενες ετήσιες εκθέσεις της Επιτροπής, η παρούσα έκθεση αποσκοπεί στην αξιολόγηση της ανάπτυξης της ΕΔΠ του Μακάο και των σχέσεων Ευρωπαϊκής Ένωσης-Μακάο.

Το 2002, το Μακάο γνώρισε σταθερή οικονομική ανάπτυξη. Σύμφωνα με τη στρατηγική της για τη διαφοροποίηση της οικονομίας του Μακάο, η κυβέρνηση της ΕΔΠ εγκαινίασε ορισμένες σημαντικές μεταρρυθμίσεις, ειδικότερα, την αναδιάρθρωση του κλάδου των τυχερών παιχνιδιών. Η εφαρμογή της αρχής "μία χώρα, δύο συστήματα" ήταν ικανοποιητική, αν και μακροπρόθεσμα, οι αρχές της ΕΔΠ θα πρέπει να ενισχυθούν με τον εκσυγχρονισμό της δημόσιας διοίκησης. Η εκπόνηση νομοθεσίας που να απαγορεύει κάθε πράξη υπονόμευσης είναι δυνατόν να έχει επιπτώσεις στο ειδικό καθεστώς της ΕΔΠ και θα παρακολουθείται εκ του σύνεγγυς από την ΕΕ.

2. εφαρμογη τησ αρχησ "μια χωρα, δυο συστηματα".

- Επιβεβαίωση της αρχής

Η κεντρική κυβέρνηση του Πεκίνου, στις επίσημες δηλώσεις της, επανέλαβε εκ νέου την προσήλωσή της στην αρχή "μία χώρα, δύο συστήματα". Σε ομιλία που εκφώνησε στις 5 Μαρτίου 2002 στην Εθνική Λαϊκή Συνέλευση, ο Πρωθυπουργός Zhu Rongji δήλωσε εκ νέου τα εξής:

"Θα πρέπει να εφαρμόσουμε πλήρως την αρχή "μία χώρα, δύο συστήματα" και τους θεμελιώδεις νόμους των Ειδικών Διοικητικών Περιφερειών του Χονγκ Κονγκ και του Μακάο. Σταθερό και απαρέγκλιτο στόχο μας αποτελεί η διατήρηση της μακροπρόθεσμης σταθερότητας, της ευημερίας και της ανάπτυξης. Η κεντρική κυβέρνηση θα συνεχίσει να παρέχει την πλήρη υποστήριξή της στους Επικεφαλής της Εκτελεστικής Εξουσίας και στις κυβερνήσεις του Χονγκ Κονγκ και του Μακάο όσον αφορά τις προσπάθειες που καταβάλλουν για τη διακυβέρνηση των περιφερειών σύμφωνα με το νόμο, και θα ενισχύσει περαιτέρω τις οικονομικές, εμπορικές, επιστημονικές, τεχνολογικές, πολιτιστικές και εκπαιδευτικές ανταλλαγές και τη συνεργασία μεταξύ της ηπειρωτικής χώρας, του Χονγκ Κονγκ και του Μακάο. Έχουμε πλήρη εμπιστοσύνη στο μέλλον του Χονγκ Κονγκ και του Μακάο."

- Εφαρμογή της αρχής

Άρθρο 23 του θεμελιώδους νόμου

Η υφυπουργός Διοίκησης και Δικαιοσύνης, κα Florinda Chan, ανακοίνωσε, την 1η Οκτωβρίου, ότι η κυβέρνηση θα καταρτίσει νομοσχέδιο σε θέματα ασφάλειας, για την κύρωση του άρθρου 23 του θεμελιώδους νόμου. Η κυβέρνηση σχεδίαζε να συντάξει τις διατάξεις του άρθρου 23 και να υποβάλει το νομοσχέδιο στη Νομοθετική Συνέλευση στις αρχές του 2003 προκειμένου να αρχίσει η νομοθετική διαδικασία. Η Νομοθετική Συνέλευση θα κληθεί από την κυβέρνηση να διατυπώσει γνώμη όσον αφορά τον καλύτερο τρόπο διαβούλευσης με τους πολίτες του Μακάο σχετικά με το προτεινόμενο νομοσχέδιο.

Τόσο η υφυπουργός Διοίκησης και Δικαιοσύνης όσο και η Πρόεδρος της Νομοθετικής Συνέλευσης δήλωσαν ότι η κύρωση του άρθρου 23 αποτελεί συνταγματικό καθήκον για την ΕΔΠ του Μακάο, έτσι ώστε οι απόψεις των πολιτών να αφορούν το περιεχόμενο και όχι την αναγκαιότητα του σχεδίου νόμου. Αν και το κείμενο της νομοθεσίας δεν έχει ακόμη δημοσιευθεί, στα τέλη του 2002 οι πολίτες του Μακάο αντιμετώπιζαν την προοπτική αυτή με ηρεμία.

Αντίθετα με την ΕΔΠ του Χονγκ Κονγκ, όπου το νομοσχέδιο σχετικά με το άρθρο 23 περιέλαβε και προσάρμοσε ορισμένα ισχύοντα διατάγματα, οι αρχές του Μακάο επιμένουν ότι ο νόμος όσον αφορά το άρθρο 23 θα καλύψει ένα νομοθετικό κενό. Πράγματι, η σχετική πορτογαλική νομοθεσία κατέστη άκυρη όταν το Μακάο επανήλθε στην κινεζική διοίκηση τον Δεκέμβριο 1999 και ο ισχύων ποινικός κώδικας του Μακάο καλύπτει μόνο "ζητήματα όσον αφορά το έδαφος" αλλά όχι το κράτος.

Διαπραγμάτευση συμφωνίας για την αποφυγή της διπλής φορολογίας μεταξύ του Μακάο και της ηπειρωτικής Κίνας

Η κυβέρνηση της ΕΔΠ του Μακάο και η κεντρική κυβέρνηση της Κίνας άρχισαν διαπραγματεύσεις για τη σύναψη συμφωνίας προς αποφυγή της διπλής φορολογίας το 2002. Η συμφωνία θα βασίζεται στα πρότυπα του ΟΟΣΑ και του ΟΗΕ. Η κυβέρνηση της ΕΔΠ του Μακάο ελπίζει να ολοκληρώσει τη συμφωνία το 2003, και σχεδιάζει τη διαπραγμάτευση, στο μέλλον, και άλλων συμφωνιών, με άλλους εμπορικούς εταίρους.

3. νομικεσ και διοικητικεσ εξελιξεισ

Μετά την εδραίωση διαφόρων θεσμικών οργάνων που δημιουργήθηκαν το 2000, η κυβέρνηση της ΕΔΠ του Μακάο άρχισε τη σταδιακή ανάπτυξη της νομικής ικανότητας και τη βελτίωση της διοικητικής αποτελεσματικότητας.

- Ανάπτυξη της νομικής ικανότητας

Η ΕΔΠ του Μακάο υποφέρει από έλλειψη νομικών εμπειρογνωμόνων σε θέματα κατάρτισης νομοθεσίας (στην πορτογαλική και στην κινεζική γλώσσα) και διευθέτησης νομικών υποθέσεων.

Οι δυσκολίες αυτές συνετέλεσαν τόσο σε νομοθετικές καθυστερήσεις στο πλαίσιο της Νομοθετικής Συνέλευσης όσο και σε συσσώρευση εκκρεμουσών δικαστικών υποθέσεων.

Ο Πρόεδρος του Ανώτατου Δικαστηρίου απέδωσε ιδιαίτερη προσοχή στις ανεπάρκειες αυτές στο λόγο που εκφώνησε στην τελετή έναρξης του δικαστικού έτους στα τέλη Οκτωβρίου.

Η κυβέρνηση κατήρτισε κατάλογο 179 νόμων και κανονισμών των οποίων προβλέπει βραχυπρόθεσμα ή μεσοπρόθεσμα τη μελέτη, την κύρωση ή την τροποποίηση. Η κυβέρνηση της ΕΔΠ έχει την πρόθεση να παράσχει γενικές νομικές γνώσεις στους δημοσίους υπαλλήλους και κατάρτιση σε ειδικούς για την σύνταξη νόμων και κανονισμών. Στο πλαίσιο αυτό, αξίζει να σημειωθεί ότι η εφαρμογή του σχεδίου νομικής συνεργασίας ΕΕ-Μακάο άρχισε στα τέλη του 2002. Μία από τις πρώτες δραστηριότητες του έργου αφορούσε την κατάρτιση στον τομέα της σύνταξης νόμων και κανονισμών.

Επίσης, η κυβέρνηση προβλέπει να ενισχύσει τη διαβούλευση επί νομικών εργασιών, όσον αφορά, συγκεκριμένα, το άρθρο 23 του θεμελιώδους νόμου, τη σύσταση δικαστηρίου για υποθέσεις περιορισμένου δανεισμού και την τροποποίηση του φορολογικού συστήματος.

- Σταδιακή μεταρρύθμιση της διοίκησης

Την παραμονή της σύστασης της ΕΔΠ του Μακάο στα τέλη Δεκεμβρίου 1999, η πλειονότητα των πορτογάλων δημοσίων υπαλλήλων της πορτογαλικής διοίκησης εγκατέλειψε το Μακάο. Ως εκ τούτου, η διοίκηση της ΕΔΠ του Μακάο είναι σχετικά νέα, και απαιτεί κατάρτιση και σταδιακή μεταρρύθμιση. Ο Επικεφαλής της Εκτελεστικής Εξουσίας τόνισε την ανάγκη ύπαρξης μιας διοίκησης προσαρμοσμένης στο νέο διεθνές και περιφερειακό περιβάλλον του Μακάο.

Η κυβέρνηση εγκαινίασε πρόγραμμα κατάρτισης με τη βοήθεια του Κολεγίου δημοσίων υπαλλήλων της Σιγκαπούρης, το 2001. Εξακόσια ανώτερα ή μεσαία στελέχη της διοίκησης είχαν ήδη ολοκληρώσει το πρόγραμμα κατάρτισης σε θέματα διαχείρισης στα τέλη του 2002.

Στόχος της κυβέρνησης είναι να αυξήσει την αποτελεσματικότητα, την ποιότητα των υπηρεσιών και το αίσθημα ευθύνης της δημόσιας διοίκησης. Μετά το πρόγραμμα κατάρτισης, οι δημόσιοι υπάλληλοι ενθαρρύνονται να προτείνουν τρόπους για τον εκσυγχρονισμό της διοικητικής διάρθρωσης και την απλούστευση των διοικητικών διαδικασιών.

Ωστόσο, η κυβέρνηση θα προχωρήσει στη συστηματική μεταρρύθμιση της διοίκησης. Το 2002, δημιουργήθηκε παρατηρητήριο της δημόσιας διοίκησης, το οποίο θα υποβάλλει προτάσεις στην κυβέρνηση της ΕΔΠ όσον αφορά τον εξορθολογισμό της διοικητικής διάρθρωσης, την απλούστευση των διοικητικών διαδικασιών και τη βελτίωση της ποιότητας των διοικητικών υπηρεσιών.

4. ελευθερωση του κλαδου τυχερων παιχνιδιων

Η κυβέρνηση της ΕΔΠ προωθεί πιο διαφοροποιημένη στρατηγική για την ανάπτυξη του Μακάο σε ένα περιφερειακό κέντρο ψυχαγωγίας, εκθέσεων και συνεδριάσεων με επικεφαλής τον κλάδο τυχερών παιχνιδιών. Το νομοθετικό σώμα του Μακάο θέσπισε τον Σεπτέμβριο 2001 ένα νέο καθεστώς για τον κλάδο των τυχερών παιχνιδιών, καταργώντας το σύστημα του μονοπωλίου και εισάγοντας τρεις νέες άδειες που εκδόθηκαν με δημόσιο διαγωνισμό. Το μονοπώλιο των καζίνο που είχε χορηγηθεί το 1962 στην Sociedade de Turismo e Diversoes του Μακάο του μεγιστάνα Stanley Ho, έληξε στις 31 Μαρτίου 2002.

Οι τρεις νέες ανάδοχες εταιρείες είναι οι εξής:

- Galaxy Casino Company Limited

- Wynn Resorts (Macao) Limited

- Sociedade de Jogos de Macao, S.A. (SJM)

Η SJM είναι θυγατρική της STDM και αναλαμβάνει την πρώην μονοπωλιακή επιχείρηση των καζίνο. Οι άλλες δύο είναι αμερικανοί επενδυτές των ΗΠΑ από το Λας Βέγκας, και οι εταίροι τους στο Χονγκ Κονγκ. Η ξένη ιδιοκτησία επιτρέπεται αλλά οι επενδύσεις της ηπειρωτικής χώρας στον τομέα των παιχνιδιών απαγορεύονται ρητώς [Ο διευθύνων σύμβουλος της αναδόχου εταιρείας πρέπει να είναι μόνιμος κάτοικος της ΕΔΠ του Μακάο και να κατέχει τουλάχιστον το 10% των μετοχών της εταιρείας]. Η περίοδος παραχώρησης κυμαίνεται από 18 έως 20 έτη. Οι επενδύσεις από τις τρεις νέους αναδόχους εταιρείες ανήλθαν στο συνολικό ποσό των 17,5 δισ. πατάκας (2,3 δισ. ευρώ). Η ανέγερση των νέων ξενοδοχειακών μονάδων άρχισε το 2002 και το πρώτο νέο ξενοδοχείο αναμένεται να λειτουργήσει μέχρι τα τέλη του 2003.

Η κατάργηση του μονοπωλίου θεωρείται ως απόπειρα προώθησης της οικονομικής ανάπτυξης και αύξησης των δημοσιονομικών εσόδων. Για το σκοπό αυτό, οι αρχές του Μακάο ολοκλήρωσαν με επιτυχία το πρώτο έτος ελευθέρωσης. Το ΑΕΠ και τα φορολογικά έσοδα από τα τυχερά παιχνίδια αυξήθηκαν σημαντικά το 2002.

5. η οικονομικη κατασταση

Τα τυχερά παιχνίδια και ο τουρισμός παραμένουν οι σημαντικοί οικονομικοί πυλώνες του Μακάο. Σύμφωνα με την ελευθέρωση του κλάδου των τυχερών παιχνιδιών, η κυβέρνηση της ΕΔΠ του Μακάο αποσκοπεί στη μελλοντική διαφοροποίηση της οικονομίας του υπέρ άλλων τομέων όπως τα συνέδρια και οι εκθέσεις. Το καθαρό ΑΕΠ σημείωσε σημαντική αύξηση της τάξεως του 9,5% το 2002, μετά τη μέτρια ανάπτυξη που σημειώθηκε τα δύο προηγούμενα έτη. Η δραστήρια αυτή ανάπτυξη αποδίδεται στον εύρωστο τουριστικό τομέα, σε συνδυασμό με τη νέα ώθηση που έδωσε η ελευθέρωση του κλάδου των τυχερών παιχνιδιών.

Οι εξαγωγές αγαθών σημείωσαν συνολική αύξηση 6,4% σε πραγματικές τιμές το 2002, κυρίως χάρη στις εξαιρετικές επιδόσεις της αγοράς της ηπειρωτικής Κίνας. Όλες σχεδόν οι κυριότερες αγορές σημείωσαν αρνητική ανάπτυξη εκτός από την αμερικανική αγορά. Τα υφάσματα και τα είδη ένδυσης παρέμειναν τα κύρια εξαγωγικά αγαθά, κατέχοντας περίπου 84% των συνολικών εξαγωγών.

Όσον αφορά τις εξαγωγές υπηρεσιών, ο αριθμός αφίξεων επισκεπτών έφθασε το πρωτοφανές επίπεδο των 11,5 εκατομμυρίων το 2002, καταγράφοντας αύξηση 12,2% σε σχέση με το 2001. Πάνω από το 90% των τουριστών ήσαν από το Χονγκ Κονγκ, την ηπειρωτική Κίνα και την Ταϊβάν. Η ομάδα τουριστών με τη μεγαλύτερη αύξηση προερχόταν από την ηπειρωτική Κίνα, ήτοι 40% περισσότεροι από το 2001, και αποτελούσαν περίπου 40% του συνόλου των αφίξεων. Αν και το Χονγκ Κονγκ παραμένει η κυριότερη πηγή επισκεπτών, ο αριθμός αφίξεων από το Χονγκ Κονγκ μειώθηκε ελαφρά, κατά 1,8%.

Η δημοσιονομική κατάσταση της κυβέρνησης της ΕΔΠ του Μακάο είναι υγιής. Η κυβέρνηση της ΕΔΠ σημείωσε δημοσιονομικό πλεόνασμα 1,7 δισ. πατάκας (244 εκατ. ευρώ) το οικονομικό έτος 2002 ή πάνω από το 3% του ονομαστικού ΑΕΠ. Τα φορολογικά έσοδα από τα τυχερά παιχνίδια αυξήθηκαν σημαντικά κατά 24,6% και έφθασαν το πρωτοφανές επίπεδο των 7,6 δισ. πατάκας (1 δισ. ευρώ) το 2002, εν μέρει λόγω της αύξησης του φόρου στα τυχερά παιχνίδια από 31,8% σε 35% το 2002. Σημειωτέον ότι ο φόρος στα τυχερά παιχνίδια αντιπροσώπευε πάνω από τα δύο τρίτα των φορολογικών εσόδων, δηλαδή πολύ περισσότερο από το μερίδιο του 46% έως 60% των τελευταίων ετών.

Παρά την αξιοσημείωτη οικονομική ανάπτυξη του 2002, το Μακάο υποφέρει πάντα από έναν παρατεταμένο αποπληθωρισμό και μείωση των τιμών κατά 9% σε σωρευτική βάση από το 1999. Ο δείκτης τιμών καταναλωτή σημείωσε πτώση κατά 2,6% το 2002.

Η ανεργία ήταν σχετικά σταθερή, σε επίπεδο 6% καθ'όλη τη διάρκεια του έτους. Ωστόσο, η κοινωνική δυσαρέσκεια φαίνεται να παρέμεινε παρά τις προσπάθειες της κυβέρνησης. Ειδικότερα, συστάθηκε ταμείο για δράσεις επιμόρφωσης, ύψους 400 εκατ. πατάκας (52,6 εκατ. ευρώ), για την παροχή ευκαιριών κατάρτισης και άμεσης χρηματοδοτικής βοήθειας στους ανέργους. Επίσης, το 2003, θα διατηρηθούν οι φορολογικές περικοπές και οι παραχωρήσεις για τους φορολογούμενους και τις επιχειρήσεις, που είχαν καθιερωθεί το 2002.

Σε μια προσπάθεια αποτροπής των παραγωγικών μονάδων να εγκαταλείψουν το Μακάο, ιδίως μετά την κατάργηση των ποσοστώσεων στα κλωστοϋφαντουργικά προϊόντα, το 2005, η κυβέρνηση της ΕΔΠ του Μακάο άρχισε συνομιλίες με τη Zhuhai, τη γειτονική ηπειρωτική πόλη, με στόχο τη δημιουργία διασυνοριακής βιομηχανικής ζώνης. Οι κυβερνήσεις και των δύο πλευρών συμφώνησαν επί της αρχής να αναπτυχθεί βιομηχανική ζώνη σε μια επιχωματωμένη πρώην θαλάσσια περιοχή. Θα πρέπει να επιλυθούν ορισμένα προβλήματα, ιδίως όσον αφορά τη συμμόρφωση με τους κανόνες καταγωγής, τις αρμοδιότητες, τον εκτελωνισμό, τη φορολογία και την αναλογία εργαζομένων από το Μακάο και την ηπειρωτική Κίνα.

6. σχεσεισ εε-μακαο

- Οικονομικές σχέσεις

Η ΕΕ είναι ένας από τους σημαντικότερους εμπορικούς εταίρους του Μακάο. Το 2002, η ΕΕ ήταν η δεύτερη μεγαλύτερη εξαγωγική αγορά μετά τις ΗΠΑ, και ο τρίτος μεγαλύτερος προμηθευτής αγαθών μετά την ηπειρωτική Κίνα και το Χονγκ Κονγκ. Το σύνολο των διμερών εμπορικών συναλλαγών μεταξύ της ΕΕ και του Μακάο έφθασε το 1,04 δισ. ευρώ (εισαγωγές: 711 εκατ. ευρώ, εξαγωγές: 328 εκατ. ευρώ).

- Δικαιώματα πνευματικής ιδιοκτησίας

Το Μακάο σημείωσε αναμφισβήτητη πρόοδο στον τομέα της προστασίας της πνευματικής ιδιοκτησίας, συγκεκριμένα, με τη συμμόρφωση της νομοθεσίας του με τα διεθνή πρότυπα της συμφωνίας TRIP του ΠΟΕ και με τη βελτίωση της διάρθρωσης επιβολής μέσω της σύστασης νέας τελωνειακής υπηρεσίας για τα θέματα αυτά. Η Ευρωπαϊκή Επιτροπή διατηρεί ωστόσο τις ανησυχίες της για ορισμένες δραστηριότητες που συνδέονται με την πειρατεία και την απομίμηση στο Μακάο, ιδίως στον τομέα της προστασίας των δικαιωμάτων πνευματικής ιδιοκτησίας.

- Πρόσβαση χωρίς απαίτηση θεώρησης και συμφωνία επανεισδοχής

Μετά τη θέσπιση του κανονισμού (ΕΚ) αριθ. 539/2001 του Συμβουλίου, της 15ης Μαρτίου 2001, με τον οποίο 13 από τα 15 κράτη μέλη της ΕΕ χορήγησαν πρόσβαση χωρίς απαίτηση θεώρησης στους κατόχους διαβατηρίων της ΕΔΠ του Μακάο με ισχύ από τις 10 Απριλίου 2001, το Ηνωμένο Βασίλειο και η Ιρλανδία χορήγησαν και αυτοί την ίδια πρόσβαση με ισχύ από τις 17 και τις 29 Απριλίου 2002 αντίστοιχα. Οι διαπραγματεύσεις για τη σύναψη συμφωνίας επανεισδοχής μεταξύ της ΕΕ και του Μακάο ολοκληρώθηκαν τον Ιούνιο του 2002. Η συμφωνία επανεισδοχής μονογραφήθηκε τον Οκτώβριο στο περιθώριο της συνεδρίασης της Μεικτής Επιτροπής ΕΕ-Μακάο.

- Μεικτή Επιτροπή

Η ένατη συνεδρίαση της Μεικτής Επιτροπής που συστάθηκε με τη συμφωνία συνεργασίας ΕΕ-Μακάο πραγματοποιήθηκε στις Βρυξέλλες, στις 18 Οκτωβρίου 2002. Αμφότερα τα μέρη επανεξέτασαν την εγχώρια ανάπτυξη και την κατάσταση των διμερών σχέσεών τους. Η Μεικτή Επιτροπή χαιρέτισε την επιτυχή ολοκλήρωση τριών έργων συνεργασίας χρηματοδοτούμενων από την ΕΚ και το Μακάο, καθώς και την έναρξη νέου έργου συνεργασίας στο νομικό τομέα.

- Asia-Enterprise

Η δεύτερη επιχειρηματική συνάντηση ΕΕ-Κίνας πραγματοποιήθηκε στο Μακάο από 3 έως 5 Ιουνίου 2002. Τη συνάντηση συγχρηματοδότησε η Ευρωπαϊκή Επιτροπή και η κυβέρνηση της ΕΔΠ του Μακάο. Πάνω από 300 εταιρείες από την ΕΕ και την Κίνα συμμετείχαν στη συνάντηση η οποία επικεντρώθηκε σε έξι τομείς (κλωστοϋφαντουργικά και είδη ένδυσης, μέταλλα και μηχανές, τεχνολογία των πληροφοριών και ηλεκτρονικά, δομικά υλικά, περιβαλλοντική τεχνολογία και μεταποίηση τροφίμων).

- Επίσκεψη της Ευρωπαϊκής Οικονομικής και Κοινωνικής Επιτροπής

Αντιπροσωπεία της Ευρωπαϊκής Οικονομικής και Κοινωνικής Επιτροπής, με επικεφαλής τον πρόεδρο της ομάδας μελέτης των σχέσεων ΕΕ-Κίνας, κ. Sukhdev Sharma, πραγματοποίησε επίσκεψη στο Μακάο τον Ιούλιο. Είχε συναντήσεις με το Γενικό Εμπορικό Επιμελητήριο του Μακάο, τη Συνδικαλιστική Ομοσπονδία, την Καθολική Εκκλησία και καθηγητές πανεπιστημίων. Η επίσκεψη εστιάστηκε σε οικονομικά και κοινωνικά θέματα.

7. συμπερασμα

Τρία έτη μετά τη μεταβίβαση, η κυβέρνηση της ΕΔΠ του Μακάο απολαύει σχετικής οικονομικής ευρωστίας. Η στρατηγική των αρχών όσον αφορά τη διαφοροποίηση της οικονομίας πηγάζει από τη σαφή αντίληψη των οικονομικών πλεονεκτημάτων και μειονεκτημάτων της περιοχής. Η ελευθέρωση του κλάδου των τυχερών παιχνιδιών έχει ήδη αποδώσει και θα αποδώσει περίπου 2 δισ. ευρώ σε επενδύσεις τα επόμενα έτη. Η επιτυχία αυτή συνέβαλε στη δημιουργία αισιόδοξου κοινωνικού κλίματος μεσοπρόθεσμα και στην παγίωση της δημοτικότητας του Επικεφαλής της Εκτελεστικής Εξουσίας.

Ωστόσο, πολλά είναι εκείνα που πρέπει ακόμη να γίνουν: η διαφοροποίηση της διάρθρωσης των εξαγωγών, η μεταρρύθμιση του νομικού συστήματος, η αναβάθμιση της διοίκησης και του συστήματος περίθαλψης, η προσαρμογή του εργατικού δυναμικού, κ.λπ. Είναι πολύ ενθαρρυντικό ότι η κυβέρνηση της ΕΔΠ του Μακάο έχει συνείδηση αυτών των προκλήσεων και είναι αποφασισμένη να αναλάβει τις ανάλογες μεταρρυθμίσεις.